Document ID: /roh_data/filtered/fineweb-2-filterrobots_roh.jsonl.gz/62860

40 ONNS CHOR SURSELVA
PROJECT DA GIUBILEUM
In pèr patratgs dil project niev
Igl onn 2023 eisi aschi lunsch ch’il CHOR SURSELVA sa festivar 40 onns d’existenza.
En tut quels onns ha il chor concertau cun las pli variontas cumposiziuns per chor mischedau – adina tschercau novas sfidas da far musica. Naven dil program a capella cun canzuns ord il bellezia scazi da canzuns romontschas sur cumposiziuns dalla romantica tudestga, cantauturs talians sco era ritmus africans, premaudiziuns dil famus cumponist Gion Antoni Derungs tochen chors dalla opera taliana, ovras da Mozart cun orchester tochen cumposiziuns accumpignadas cun clavazin, band da jazz ed autras formaziuns.
Per il project da giubileum lein nus cumbinar musica tradiziunala cun musica nova – musica che derasa ina atmosfera positiva sco era daquella che duei envidar da reflectar!
La messa KV 257 da Wolfgang Amadeus Mozart, la schinumnada messa da «Credo» accentuescha cun siu ritmus plein slontsch ina tenuta affirmativa e positiva. 1776 eis ella vegnida cantada per l’emprema ga el dom da Salzburg, pia dil temps che Mozart fuva aunc el survetsch tier igl uestg da leu ed haveva da cumponer principalmein musica da baselgia. Cun il cuoz da bunamein mes’ura vala ella buca pli sco schinumnada «missa brevis» mobein ei gia ina messa liunga, festiva. Il chor vegn perquei accumpignaus dad in orchester e da 4 solists.
Per la secunda part dil concert vegn igl orchester engrondius tier in orchester sinfonic. La partitura dil Stabat Mater da Karl Jenkins pretenda in orchester cun tut ils instruments da cordas e da flad – ultra da quei ina percussiun empau extendida. Nus vegnin a cantar ord quell’ovra gronda entginas parts. Karl Jenkins ha cumponiu l’oraziun dil Stabat Mater cun 20 strofas 2006-2007. La premaudiziun ei stada 2008 a Liverpool. La musica homofona derasa in sentiment da ruasseivladad ed unitad. Ei va per sesentir units e supplicar communablamein per la pasch … per il spindrament … forsa era mo per la pasch interna ….. – pertgei mo en unitad contonschin nus in bien futur…
***